RESOLUCIÓN do 11 de novembro de 2019, da Secretaría Xeral de Emprego, pola que se dispón a inscrición no rexistro e a publicación no Diario Oficial de Galicia do acordo da comisión paritaria do IV convenio colectivo para as empresas e traballadores de transporte de enfermos/as e accidentados/as en ambulancia na Comunidade Autónoma de Galicia.
Consellería de Economía, Emprego e Industria — III. Outras disposicións — 28/11/2019

Visto o acordo da comisión paritaria do IV convenio colectivo para as empresas e traballadores de transporte de enfermos/as e accidentados/as en ambulancia na Comunidade Autónoma de Galicia (código 82000895012006), subscrito na xuntanza celebrada o 2.9.2019 entre FEGAM e as organizacións sindicais UGT, CC.OO. e CIG, e de conformidade co disposto no artigo 90.2 e 3 do Real decreto lexislativo 2/2015, do 23 de outubro, polo que se aproba o texto refundido da Lei do Estatuto dos traballadores, e no Real decreto 713/2010, do 28 de maio, sobre rexistro e depósito de convenios e acordos colectivos de traballo,
A Secretaría Xeral de Emprego
Primeiro. Ordenar o seu rexistro e depósito no Rexistro de Convenios e Acordos Colectivos de Traballo da Comunidade Autónoma de Galicia (REGCON), creado mediante a Orde do 29 de outubro de 2010.
Segundo. Dispoñer a súa publicación no
Diario Oficial de Galicia
.
Santiago de Compostela, 11 de novembro de 2019
En Santiago de Compostela, ás 10.00 horas do día 2 de setembro de 2019, na sede do Consello Galego de Relacións Laborais, sito na rúa Algalia de Abaixo, 24, baixo, reúnense as persoas abaixo sinaladas, co obxecto de constituír a comisión paritaria do IV convenio colectivo para as empresas e traballadores de transporte de enfermos/as e accidentados/as en ambulancia na Comunidade Autónoma de Galicia.
Logo do oportuno debate e exposición de posturas por todas e cada unha das representacións presentes sobre as cuestións obxecto da presente xuntanza, procede reflectir na acta o seguinte.
Primeiro.
Constitución da comisión paritaria
Acórdase constituír a comisión paritaria do convenio colectivo para as empresas e traballadores de transporte de enfermos/as e accidentados/as en ambulancia na Comunidade Autónoma de Galicia, de conformidade e coas competencias e funcións que lle atribúe o seu artigo 10, que queda constituída por 12 membros, 6 en representación da parte empresarial e 6 en representación da parte sindical.
Os 6 representantes da parte empresarial corresponden á FEGAM.
Os 6 representantes da parte sindical corresponden 2 a UGT, 2 a CC.OO. e 2 a CIG.
Segundo.
Delegados de prevención sectorial
Acórdase nomear como delegados de prevención sectorial as seguintes persoas:
CIG: Ernesto López Rei.
UGT: Diego Cobos Gende.
CC.OO.: Alberto Blanco Rodríguez.
Terceiro.
Consideracións sobre o contido do artigo 42
En relación co punto 4 do artigo 42 do convenio de aplicación, acórdase que cando se aplique a fórmula de eleccións sindicais para os efectos de saber o número de contratos indefinidos que se teñen que utilizar e dea un resultado con decimais, aplicarase o seguinte baremo: cando o decimal estea entre 1 e 4, aplicarase o enteiro resultante, e cando o decimal estea entre 5 e 9, aplicarase o enteiro resultante máis 1.
Cuarto.
Delegación
Acórdase delegar a realización dos trámites de rexistro, depósito e publicación da presente acta no funcionario do Consello Galego de Relacións Laborais Ignacio Bouzada Gil.
E non tendo máis asuntos que tratar, levántase a reunión, ás 11.30 horas do día sinalado no encabezamento, para o que se expide a presente acta, que asinan todos os asistentes en proba de conformidade.